PATVIRTINTA

UAB „Palangos Klevas“ direktoriaus

2024 m. gegužės 29 d. įsakymu Nr. V1-6

**UAB „PALANGOS KLEVAS“**

**MAŽOS VERTĖS PIRKIMŲ TVARKOS APRAŠAS**

**I . BENDROSIOS NUOSTATOS**

1. Uždarosios akcinės bendrovės „Palangos Klevas“ ((toliau – Perkančioji organizacija arba Bendrovė) mažos vertės pirkimų tvarkos aprašas (toliau – Aprašas) parengtas vadovaujantis Lietuvos Respublikos viešųjų pirkimų įstatymu (toliau – Pirkimų įstatymas), kitais pirkimus reglamentuojančiais teisės aktais. Aprašą tvirtina ir keičia Perkančiosios organizacijos direktorius.

2. Aprašas nustato mažos vertės pirkimų organizavimo ir planavimo tvarką, mažos vertės pirkimus atliekančius asmenis, mažos vertės pirkimų būdus, jų atlikimo ir ginčų nagrinėjimo procedūras, pirkimo dokumentų rengimo ir teikimo tiekėjams reikalavimus. Perkančioji organizacija turi teisę nuspręsti taikyti pirkimo procedūras ir pirkimo būdus, kurie Apraše nėra reglamentuojami, tačiau įtvirtinti Pirkimų įstatyme, bet nėra privalomi mažos vertės pirkimų atveju. Tokia Perkančiosios organizacijos teisė negali būti aiškinama kaip pareiga atlikti minėtus veiksmus ar taikyti neprivalomas procedūras. Pasinaudojimas šia Perkančiosios organizacijos diskrecija yra pripažįstamas Pirkimų įstatymo ir negali būti laikomas viešųjų pirkimų principų ar tikslų pažeidimu.

3. Atlikdama mažos vertės pirkimus Perkančioji organizacija vadovaujasi Aprašu. Tais atvejais, kurių nereguliuoja Aprašas, Perkančioji organizacija vadovaujasi Pirkimų įstatymu, Lietuvos Respublikos civiliniu kodeksu (toliau – CK), kitais įstatymais ir poįstatyminiais teisės aktais ar Perkančiosios organizacijos vidaus norminiais dokumentais pagal jų teisinę galią ir reguliavimo objektą.

4. Atlikdama mažos vertės pirkimus Perkančioji organizacija privalo vadovautis Pirkimų įstatymo I skyriaus, 31, 34 straipsnių, 58 straipsnio 1 dalies, 82 straipsnio, 86 straipsnio 5, 6, 7 ir 9 dalių, 91 straipsnio, VI ir VII skyriaus nuostatomis bei Aprašu. Jeigu neskelbiama apklausa atliekama Pirkimų įstatymo 71 straipsnio 1 dalies 3 punkte, 3 dalies 1, 2 ir 4 punktuose ar 5 ir 6 dalyse nustatytomis sąlygomis ar į neskelbiamą apklausą kviečiamas tik vienas tiekėjas, Pirkimų įstatymo 22 straipsnio reikalavimų, išskyrus 22 straipsnio 3 dalyje nustatytą reikalavimą, gali būti nesilaikoma. Be to, gali būti nesilaikoma Pirkimų įstatymo 90 straipsnio reikalavimų, jeigu atliekama neskelbiama apklausa, kurios numatoma pirkimo sutarties vertė yra mažesnė kaip 15 000 Eur (penkiolika tūkstančių eurų) be pridėtinės vertės mokesčio (toliau – PVM). Apraše reglamentuojamos procedūros, atsižvelgus į šias Pirkimų įstatymo taikymo išimtis ir privalomai taikomas normas.

5. Mažos vertės pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų.

6. Perkančioji organizacija siekia, kad:

6.1. prekėms, paslaugoms ar darbams įsigyti skirtos lėšos būtų naudojamos racionaliai;

6.2. vykdant pirkimo sutartis būtų laikomasi aplinkos apsaugos, socialinės ir darbo teisės įpareigojimų, nustatytų Europos Sąjungos, nacionalinėje teisėje, kolektyvinėse sutartyse ir Pirkimų įstatymo 5 priede nurodytose tarptautinėse konvencijose.

7. Perkančiosios organizacijos atliekamuose mažos vertės pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, ar tokių asmenų grupė, kitos organizacijos ir jų padaliniai – galintys pasiūlyti ar siūlantys prekes, paslaugas ar darbus. Pasiūlymui pateikti ūkio subjektų grupė neprivalo įsteigti juridinio asmens. Perkančioji organizacija gali reikalauti, kad ūkio subjektų jungtinės grupės pasiūlymą pripažinus geriausiu ir Perkančiajai organizacijai pasiūlius sudaryti pirkimo – pardavimo sutartį, ši ūkio subjektų grupė įgytų tam tikrą teisinę formą, jeigu tai yra būtina, siekiant tinkamai įvykdyti pirkimo sutartį.

8. Apraše vartojamos sąvokos:

8.1. **alternatyvus pasiūlymas** – pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos arba pirkimo sąlygos;

8.2. **bendrasis viešųjų pirkimų žodynas** (toliau – BVPŽ) – pirkimuose taikoma klasifikacijos sistema, priimta Reglamentu (EB) Nr. 2195/2002 ir užtikrinanti, kad ji atitinka kitus galiojančius

klasifikatorius;

8.3. **dalyvis** - pasiūlymą pateikęs tiekėjas;

8.4. **darbuotojas, atsakingas už mažos vertės pirkimų skelbimą Centrinėje viešųjų pirkimų informacinėje sistemoje** (toliau – CVP IS) – Perkančiosios organizacijos direktoriaus įsakymu paskirtas Perkančiosios organizacijos darbuotojas, kuris Aprašo nustatyta tvarka vykdo CVP IS mažos vertės pirkimus;

8.5. **kandidatas** – tiekėjas, siekiantis būti pakviestas dalyvauti skelbiamoje apklausoje, t. y. pateikęs paraišką;

8.6. **mažos vertės pirkimas** – supaprastintas pirkimas, kai yra bent viena iš šių sąlygų:

8.6.1. prekių ar paslaugų pirkimo vertė yra mažesnė kaip 70 000 Eur (septyniasdešimt tūkstančių eurų) (be PVM), o darbų vertė mažesnė kaip 174 000 Eur (vienas šimtas septyniasdešimt keturi tūkstančiai eurų) (be PVM);

8.6.2. neatsižvelgdamas į tai, kad numatoma pirkimo vertė yra lygi mažos vertės pirkimo vertės ribai arba ją viršija, Perkančioji organizacija turi teisę atlikti mažos vertės pirkimą toms atskiroms pirkimo dalims, kurių bendra vertė yra mažesnė kaip 70 000 Eur (septyniasdešimt tūkstančių eurų) (be PVM), to paties tipo prekių ar paslaugų sutarčių vertės, o perkant darbus – mažesnė kaip 174 000 Eur (vienas šimtas septyniasdešimt keturi tūkstančiai eurų) (be PVM).

8.7. **neskelbiama apklausa** – pirkimo būdas, kai Perkančioji organizacija žodžiu ar raštu (el. paštu ar CVP IS priemonėmis) kreipiasi į tiekėjus, kviesdamas pateikti pasiūlymus;

8.8. **numatoma pirkimo vertė** (toliau – pirkimo vertė) – Perkančiosios organizacijos numatomos sudaryti pirkimo sutarties vertė, skaičiuojama, vadovaujantis numatomo pirkimo vertės skaičiavimo tvarka nustatyta Aprašo V skyriuje;

8.9. **paraiška** – tiekėjo pareikštas pageidavimas dalyvauti skelbiamoje apklausoje;

8.10. **pasiūlymas** – tiekėjo raštu pateiktų dokumentų ir elektroninėmis priemonėmis pateiktų duomenų visuma ar žodžiu pateiktas siūlymas tiekti prekes, teikti paslaugas ar atlikti darbus pagal Perkančiosios organizacijos nustatytas pirkimo sąlygas;

8.11. **pirkimo dokumentai** – Perkančiosios organizacijos raštu pateikiami tiekėjams dokumentai ir elektroninėmis priemonėmis pateikti duomenys, apibūdinantys perkamą objektą ir pirkimo sąlygas: skelbimas, kvietimas, techninė specifikacija, aprašomieji dokumentai, pirkimo sutarties projektas, kiti dokumentai ir dokumentų paaiškinimai (patikslinimai);

8.12. **pirkimo iniciatorius** – Perkančiosios organizacijos padalinys ar darbuotojas, inicijuojantis prekių, paslaugų ar darbų pirkimą ir (ar) rengiantis jų techninę specifikaciją ir (ar) jos projektą;

8.13. **pirkimo organizatorius** – Perkančiosios organizacijos vadovo įsakymu paskirtas Perkančiosios organizacijos darbuotojas, kuris Aprašo nustatyta tvarka organizuoja ir atlieka mažos vertės pirkimus, nurodytus Aprašo 11.2 punkte;

8.14. **pirkimų apskaitą tvarkantis asmuo** - Perkančiosios organizacijos vadovo įsakymu paskirtas Perkančiosios organizacijos darbuotojas, apskaičiuojantis pirkimo vertę, tvarkantis pirkimų apskaitą;

8.15**. preliminarioji sutartis** - vieno ar kelių pirkimo vykdytojų ir vieno ar kelių tiekėjų susitarimas, kurio tikslas – nustatyti sąlygas, taikomas sutartims, kurios bus sudarytos per tam tikrą nurodytą laikotarpį, visų pirma susijusias su kainų ir, kur to reikia, numatomų kiekių nustatymu;

8.16. **raštu** - reiškia bet kokią informacijos išraišką žodžiais arba skaičiais, kurią galima perskaityti, atgaminti ir perduoti. Šis terminas apima ir elektroninėmis priemonėmis perduotą ir saugomą informaciją;

8.17. **skelbiama apklausa** – pirkimo būdas, kai Perkančioji organizacija apie atliekamą pirkimą paskelbia CVP IS priemonėmis (užpildo skelbimą apie pirkimą, vadovaudamasis Viešųjų pirkimų tarnybos nustatyta tvarka);

8.18. **tiekėjas (prekių tiekėjas, paslaugų teikėjas, rangovas)** - kiekvienas ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė – galintis pasiūlyti ar siūlantis prekes, paslaugas ar darbus;

8.19. **darbų pirkimas** – pirkimas, kurio dalykas yra atlikti arba kartu suprojektuoti ir atlikti darbus, susijusius su viena iš Pirkimų įstatymo 1 priede išvardytų veiklos rūšių, arba bet kokiomis priemonėmis atlikti darbus, atitinkančius Perkančiosios organizacijos nustatytus reikalavimus. Darbas yra ir tam tikrų statybos darbų kaip visumos rezultatas, kuris gali savarankiškai atlikti ekonominę ar techninę funkciją. Pirkimo tikslas – sudaryti pirkimo – pardavimo sutartį;

8.20. **paslaugų pirkimas** – pirkimas, kurio dalykas yra paslaugos, taip pat pirkimas, kurio dalykas yra prekės ir paslaugos, jeigu paslaugų kaina viršija prekių kainą, ar pirkimas, kurio dalykas yra paslaugos ir Pirkimų įstatymo 1 priede išvardyti darbai, jeigu šie darbai tik papildo perkamas paslaugas. Pirkimo tikslas – sudaryti pirkimo – pardavimo sutartį;

8.21. **pirkimas** – Perkančiosios organizacijos atliekamas ir Pirkimų įstatymu reglamentuojamas prekių, paslaugų ar darbų pirkimas, kurio tikslas – sudaryti pirkimo – pardavimo sutartį;

8.22. **prekių pirkimas** – pirkimas, kurio dalykas yra prekių pirkimas, nuoma, lizingas (finansinė nuoma), pirkimas išsimokėtinai, numatant jas įsigyti ar to nenumatant, taip pat perkamų prekių pristatymo, montavimo, diegimo ir kitos jų parengimo naudoti paslaugos. Pirkimo tikslas – sudaryti pirkimo – pardavimo sutartį;

8.23. **pirkimo – pardavimo sutartis** (toliau – pirkimo sutartis) – Pirkimų įstatymo nustatyta tvarka dėl ekonominės naudos vieno ar daugiau tiekėjų ir vienos ar kelių perkančiųjų subjektų raštu, išskyrus Pirkimų įstatymo 86 straipsnio 7 dalyje ir Aprašo 98 punkte nurodytus atvejus, kai pirkimo sutartis gali būti sudaroma žodžiu, sudaryta sutartis, kurios dalykas yra prekės, paslaugos ar darbai;

8.24. **pirkimo komisija** (toliau – Komisija) – Perkančiosios organizacijos vadovo įsakymu, vadovaujantis Pirkimų įstatymo 19 straipsniu, sudaryta komisija, kuri Aprašo nustatyta tvarka organizuoja ir atlieka Perkančiosios organizacijos pirkimus.

9. Apraše vartojamos kitos sąvokos nustatytos Pirkimų įstatyme.

**II. PIRKIMŲ PLANAVIMAS**

10. Perkančiosios organizacijos numatomų vykdyti prekių, paslaugų ir darbų pirkimų planavimo ir inicijavimo tvarką reglamentuoja Perkančiosios organizacijo vadovo įsakymu patvirtintas UAB „Palangos klevas“ pirkimų planavimo ir inicijavimo tvarkos aprašas (aktuali redakcija). Jis nustato pirkimus planuojančių ir juos inicijuojančių darbuotojų teises, pareigas ir atsakomybę, kitus su numatomais vykdyti ir vykdomais pirkimais susijusius klausimus.

**III. PIRKIMUS ATLIEKANTYS SUBJEKTAI**

11. Pirkimus atlieka:

11.1. Komisija, jeigu darbų pirkimo vertė viršija 174 000 Eur (šimtą septyniasdešimt keturis tūkstančius eurų) (be PVM);

11.2. pirkimo organizatorius, jeigu darbų pirkimo sutarties vertė neviršija 174 000 Eur (šimtą septyniasdešimt keturis tūkstančius eurų) (be PVM) ir prekių ar paslaugų pirkimo sutarties vertė yra mažesnė kaip 70 000 Eur (septyniasdešimt tūkstančių eurų) (be PVM).

12. Perkančiosios organizacijos vadovas turi teisę priimti sprendimą pavesti mažos vertės pirkimą atlikti pirkimo organizatoriui arba Komisijai, neatsižvelgdamas į Aprašo 11.1 – 11.2 punktuose nustatytas aplinkybes.

13. Tuo pačiu metu atliekamiems keliems pirkimams gali būti sudarytos kelios Komisijos ar paskirti keli pirkimo organizatoriai. Skiriant Komisijos pirmininką ir narius, atsižvelgiama į jų ekonomines, technines, teisines žinias ir Pirkimų įstatymo bei kitų pirkimus reglamentuojančių teisės aktų išmanymą. Komisijos sekretoriumi skiriamas vienas iš Komisijos narių. Jeigu supaprastinto projekto konkurso dalyviams keliami profesiniai reikalavimai, tai ne mažiau kaip trečdalis Komisijos narių turi būti tokios pačios arba panašios kvalifikacijos.

14. Komisija dirba pagal Perkančiosios organizacijos vadovo patvirtintą Komisijos darbo reglamentą. Komisijai nustatomos užduotys ir suteikiami visi užduotims vykdyti reikalingi įgaliojimai.

15. Pirkimo iniciatorius, organizatorius, Komisijos nariai ar ekspertai, stebėtojai, dalyvaujantys pirkimo procedūroje ar galintys daryti įtaką jos rezultatams, prieš pradėdami pirkimą turi būti deklaravę privačius interesus, pasirašę nešališkumo deklaraciją ir konfidencialumo pasižadėjimą. Tiek Komisija, tiek pirkimo organizatorius sprendimus priima savarankiškai.

16. Perkančioji organizacija gali atlikti pirkimus per centrinę perkančiąją organizaciją (toliau – CPO) arba iš jos (jeigu CPO sudariusi atitinkamų prekių, paslaugų ar darbų preliminariąsias sutartis).

17. Perkančioji organizacija privalo įsigyti prekių, paslaugų ir darbų per CPO arba iš jos, jeigu Lietuvos Respublikoje veikiančios CPO siūlomos prekės ar paslaugos, per sukurtą dinaminę pirkimų sistemą ar pagal sudarytą preliminariąją sutartį galimos įsigyti prekės, paslaugos ar darbai atitinka Perkančiosios organizacijos poreikius ir Perkančioji organizacija negali prekių, paslaugų ar darbų įsigyti efektyvesniu būdu racionaliai naudodamas tam skirtas lėšas. Perkančioji organizacija privalo motyvuoti savo sprendimą neatlikti pirkimo naudojantis CPO paslaugomis, tai patvirtinantį dokumentą paskelbti Perkančiosios organizacijos tinklalapyje ir jį saugoti kartu su kitais pirkimo dokumentais. Perkančioji organizacija gali nepirkti per CPO, jeigu numatoma pirkimą vykdyti neskelbiamos apklausos būdu, kurios numatoma pirkimo sutarties vertė yra mažesnė kaip 15 000 Eur (dešimt tūkstančių eurų) (be PVM).

18. Siūlymą pirkti per CPO arba iš jos Perkančiosios organizacijos vadovui gali teikti pirkimo iniciatorius, Komisija ar pirkimo organizatorius.

19. Laikoma, kad Perkančioji organizacija, pirkdama prekių, paslaugų ar darbų iš CPO arba per ją, laikėsi Pirkimų įstatymo reikalavimų, jeigu jų laikėsi CPO.

20. Perkančioji organizacija pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją ar perkantįjį subjektą (toliau – įgaliotoji organizacija). Tokiu atveju įgaliotajai organizacijai nustatomos užduotys ir suteikiami visi įgaliojimai toms užduotims vykdyti. Įgaliojimas įforminamas CK nustatyta tvarka. Už Perkančiosios organizacijos įgaliotajai organizacijai nustatytas užduotis atsako Perkančioji organizacija, o už šių užduočių įvykdymą – įgaliotoji organizacija. Už pirkimo sutarties sudarymą, jos sąlygų vykdymą yra atsakinga Perkančioji organizacija.

**IV. PIRKIMO PRADŽIA IR PABAIGA**

21. Pirkimo procedūros prasideda, kai:

21.1. Viešųjų pirkimų tarnyba paskelbia CVP IS Perkančiosios organizacijos pateiktą skelbimą apie skelbiamą apklausą, kuriuo kviečiama dalyvauti pirkime;

21.2. tiekėjams išsiunčiamas kvietimas dalyvauti neskelbiamoje apklausoje.

22. Pirkimas (ar atskiros dalies pirkimas) pasibaigia, kai:

22.1. sudaroma pirkimo sutartis (preliminarioji sutartis) ir pateikiamas sutarties įvykdymo užtikrinimas, jeigu jo buvo reikalaujama;

22.2. atmetami visi pasiūlymai;

22.3. nutraukiamos pirkimo procedūros;

22.4. per nustatytą terminą nepateikiamas nė vienas pasiūlymas;

22.5. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų;

22.6. visi tiekėjai atsiima pasiūlymus ar atsisako sudaryti pirkimo sutartį.

23. Perkančioji organizacija bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti (perkamas objektas tapo nereikalingas, nėra lėšų už jį sumokėti ar pan.), privalo nutraukti pirkimo procedūras, jeigu buvo pažeisti lygiateisiškumo, nediskriminavimo, abipusio pripažinimo, proporcingumo, skaidrumo principai ir atitinkamos padėties negalima ištaisyti. Sprendimą dėl pirkimo nutraukimo gali priimti Komisija arba pirkimo organizatorius, suderinęs su pirkimo iniciatoriumi.

24. Perkančioji organizacija skelbia informaciją apie vykdomus ar įvykdytus pirkimus teisės aktų nustatyta tvarka, jeigu tokie reikalavimai taikomi.

**V. PIRKIMO VERTĖS SKAIČIAVIMAS**

25. Numatomo prekių, paslaugų ar darbų pirkimo vertė apskaičiuojama, remiantis Pirkimų įstatymo reikalavimais ir Numatomos viešojo pirkimo ir pirkimo vertės skaičiavimo metodika, patvirtinta Viešųjų pirkimų tarnybos direktoriaus įsakymu (aktualia redakcija).

26. Už pirkimo būdų pasirinkimo planavimą atsakinga Komisija arba pirkimų organizatorius,

priklausomai nuo to, kas organizuoja konkretų pirkimą.

**VI. PIRKIMŲ PASKELBIMAS**

27. Perkančioji organizacija skelbimą apie skelbiamą apklausą skelbia CVP IS. Visus skelbimus, informacinius pranešimus Perkančioji organizacija pateikia Viešųjų pirkimų tarnybai pagal jos nustatytus skelbiamos informacijos privalomuosius reikalavimus, standartines formas bei skelbimų teikimo tvarką. Skelbimo ar informacinio pranešimo paskelbimo diena yra jų paskelbimo CVP IS data.

28. Skelbimai, informaciniai pranešimai gali būti papildomai skelbiami Perkančiosios organizacijos tinklalapyje, kitur internete, leidiniuose ar kitomis priemonėmis. Perkančioji organizacija užtikrina, kad šie skelbimai, informaciniai pranešimai būtų paskelbti ne anksčiau negu CVP IS ir kad to paties skelbimo turinys visur būtų tapatus. Už skelbimo, informacinio pranešimo turinį atsakinga Perkančioji organizacija.

29. Skelbimą apie apklausą, informacinį pranešimą rengia ir skelbia viešųjų pirkimų specialistas.

30. Perkančioji organizacija skelbia apie kiekvieną mažos vertės pirkimą, išskyrus Aprašo 131 punkte nustatytais atvejais, kai vykdoma neskelbiama apklausa.

31.Perkančioji organizacija laimėjusio dalyvio pasiūlymą, sudarytą pirkimo sutartį, preliminariąją sutartį ir šių sutarčių pakeitimus, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 (penkiolika) dienų nuo pirkimo sutarties ar preliminariosios sutarties sudarymo ar jų pakeitimo, bet ne vėliau kaip iki pirmojo mokėjimo pagal jas pradžios Viešųjų pirkimų tarnybos nustatyta tvarka turi paskelbti CVP IS. Šis reikalavimas netaikomas laimėjusio dalyvio pasiūlymui, kai pasiūlymas pateikiamas žodžiu, arba sudarytai pirkimo sutarčiai, kai pirkimo sutartis sudaroma žodžiu, pirkimams, kurie atlikti neskelbiamos apklausos būdu, esant Aprašo 131.1.4.2131.1.4.3 punktuose, 131.4.5-131.4.7 punktuose nustatytoms sąlygoms, jeigu jų metu laimėjusiu dalyviu nustatomas fizinis asmuo, ir esant Aprašo 131.1.4.1 punkte nustatytai sąlygai, taip pat laimėjusio dalyvio pasiūlymo, pirkimo sutarties ar preliminariosios sutarties dalims, kai nėra techninių galimybių tokiu būdu paskelbti informacijos. Tokiu atveju Perkančioji organizacija turi sudaryti galimybę susipažinti su nepaskelbtomis laimėjusio dalyvio pasiūlymo, pirkimo sutarties ar preliminariosios sutarties dalimis.

**VII. PIRKIMO DOKUMENTŲ RENGIMAS, PAAIŠKINIMAI, TEIKIMAS**

32. Kiekviena atliekama pirkimo procedūra patvirtinama toliau nurodomais dokumentais:

32.1. jei apklausa atliekama žodžiu, pirkimą patvirtinantys dokumentai yra sutartis ir CVP IS paskelbta informacija apie ją, o jei sutartis sudaryta žodžiu – sąskaita faktūra arba kiti finansinės apskaitos dokumentai.

Pirkimo, atliekamo žodžiu, rezultatus galima įforminti ir tiekėjų apklausos pažyma;

32.2. jei apklausa atliekama raštu, pirkimą patvirtinantys dokumentai yra susirašinėjimo informacija, įskaitant skelbimą apie pirkimą (jei pirkimas buvo skelbiamas) ir kiti pirkimo dokumentai, protokolai (jei pirkimą atlieka Komisija ar surašomi derybų ar susitikimų su tiekėjais atveju), tiekėjų apklausos pažymos (jei pirkimą vykdo pirkimo organizatorius), taip pat sudaryta sutartis ir CVP IS paskelbta informacija apie ją, o jei sutartis sudaryta žodžiu – sąskaita faktūra arba kiti finansinės apskaitos dokumentai;

32.3. pirkimo organizatoriui vykdant skelbiamą arba neskelbiamą tiekėjų apklausą pildoma viena tiekėjų apklausos pažyma, išskyrus Aprašo 37 punkte numatytus atvejus. Kai vykdant tiekėjų apklausą su tiekėjais nėra deramasi – pildoma tiekėjų apklausos pažymos forma, nurodyta Aprašo 1 priede. Kai vykdant tiekėjų apklausą su tiekėjais yra deramasi – pildoma tiekėjų apklausos pažymos forma, nurodyta Aprašo 2 priede.

33. Reprezentaciniams pirkimams pirkimo ar jo iniciavimo dokumentai gali būti nerengiami. Perkančioji organizacija turi turėti išlaidas pagrindžiančius dokumentus (sąskaitą faktūrą ar jai prilygstantį dokumentą).

34. Pirkimo dokumentus rengia Komisija arba Apraše nustatytais atvejais – pirkimo organizatorius.

Sutarties projektas derinamas, laikantis Bendrovėje nustatytos tvarkos. Už sutarties projekto atitiktį pirkimo dokumentams yra atsakingas sutarties projekto rengėjas.

35. Pirkimo iniciatorius atsako už užsakomo atlikti pirkimo tikslingumą, Perkančiosios organizacijos poreikius atitinkantį pirkimo objekto apibūdinimą, techninės specifikacijos (perkamų prekių, paslaugų ar darbų savybių apibūdinimas) atitiktį įstatymams ir teisės aktams, susijusiems su pirkimo objektu, su pirkimo specifika susijusių tiekėjo kvalifikacijos kriterijų, reikalavimų nurodymą. Visais įmanomais atvejais techninės specifikacijos turėtų būti apibrėžtos taip, kad jos užtikrintų konkurenciją ir nediskriminuotų tiekėjų.

36. Pirkimo dokumentus rengiantys ir pirkimo procedūras atliekantys asmenys (Komisija ir pirkimo organizatorius) turi teisę gauti iš Perkančiosios organizacijos darbuotojų visą informaciją, reikalingą pirkimo dokumentams parengti ir pirkimo procedūroms atlikti.

37. Rašytinis kvietimas pateikti pasiūlymą gali būti nerengiamas, kai pasiūlymą pateikti kviečiamas vienas tiekėjas arba vykdoma tiekėjų apklausa kai pirkimo sutarties vertė neviršija 15 000 Eur (penkiolikos tūkstančių eurų) (be PVM), taip pat tokiais atvejais gali būti nepildoma tiekėjų apklausos pažyma.

38. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

39. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Perkančioji organizacija nupirkti tai, ko reikia.

40. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti mažos vertės pirkime ar sudaryti sąlygas dalyvauti tik konkretiems tiekėjams.

41. Perkančioji organizacija pirkimo dokumentuose gali nustatyti sąlygas, sudarančias galimybę pirkimuose dalyvauti tik tokį statusą turintiems tiekėjams:

41.1. socialinei įmonei;

41.2. neįgaliųjų socialinei įmonei;

41.3. tiekėjui, kuriame nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, dirba daugiau kaip 50 procentų to tiekėjo metinio vidutinio sąrašuose esančių darbuotojų skaičiaus;

41.4. tiekėjui, kurio dalyviai yra sveikatos priežiūros įstaigos, kuriose darbo terapijos pagrindais dirba ne mažiau kaip 50 procentų pacientų to tiekėjo metinio vidutinio sąrašuose esančių darbuotojų skaičiaus;

41.5. tiekėjui, kurio darbuotojai dalyvauja aktyvios darbo rinkos politikos priemonėse, nustatytose Lietuvos Respublikos užimtumo įstatyme ar panašaus pobūdžio kitos valstybės teisės akte, jeigu ne mažiau kaip 50 procentų to tiekėjo metinio vidutinio sąrašuose esančių darbuotojų skaičiaus yra darbo rinkoje papildomai remiami asmenys.

42. Pirkimo dokumentuose turi būti:

42.1. nuoroda į Perkančiosios organizacijos Aprašą, kuriuo vadovaujantis atliekamas pirkimas (Aprašo pavadinimas, patvirtinimo data);

42.2. prekių, paslaugų ar darbų pavadinimas, kiekis (apimtis), su prekėmis teikiamų paslaugų pobūdis, prekių tiekimo, paslaugų teikimo ar darbų atlikimo terminai;

42.3. techninė specifikacija;

42.4. Perkančiosios organizacijos siūlomos šalims sudaryti pirkimo sutarties sąlygos ir (arba) pirkimo sutarties projektas, jeigu jis yra parengtas. Jeigu ketinama pasirašyti preliminariąją sutartį, pirkimo dokumentuose taip pat turi būti preliminariosios sutarties sąlygos ir (arba) preliminariosios sutarties projektas, jeigu jis yra parengtas;

42.5. pasiūlymų rengimo reikalavimai;

42.6. jeigu taikoma – tiekėjų pašalinimo pagrindai, kvalifikacijos reikalavimai ir kokybės vadybos sistemos ir (arba) aplinkos apsaugos vadybos sistemos standartai (toliau – Reikalavimai tiekėjams);

42.7. jei keliami Reikalavimai tiekėjams – atitiktį jiems patvirtinančių dokumentų sąrašas ir informacija, ar pirkime bus naudojamas Europos bendrasis viešojo pirkimo dokumentas (toliau – EBVPD). Jei EBVPD nenaudojamas, turi būti nurodoma, ar visų tiekėjų bus prašoma iškart pateikti dokumentus, patvirtinančius tiekėjo atitiktį keliamiems Reikalavimams tiekėjams ar jų bus prašoma tik iš laimėtojo. Jei pateikti dokumentus, patvirtinančius tiekėjo atitiktį keliamiems Reikalavimams tiekėjams bus prašoma tik iš laimėtojo, nustatomas reikalavimas pateikti laisvos formos deklaraciją dėl atitikties keliamiems Reikalavimams tiekėjams;

42.8. informacija kaip turi būti apskaičiuota ir išreikšta pasiūlymuose nurodoma kaina ar sąnaudos. Į kainą ar sąnaudas turi būti įskaityti visi mokesčiai;

42.9. reikalavimas tiekėjams nurodyti kokiai pirkimo daliai ir kokie subtiekėjai (jeigu jie žinomi) pasitelkiami;

42.10. informacija apie tai, kad tiekėjas privalo nurodyti, ar jo pasiūlyme yra konfidencialios informacijos, ir kuri informacija yra konfidenciali;

42.11. pasiūlymų pateikimo termino pabaiga, vieta ir būdas, susipažinimo su pasiūlymais ir jų nagrinėjimo procedūros;

42.12. informacija apie galimybę šifruoti teikiamus pasiūlymus;

42.13. pasiūlymų vertinimo kriterijai ir sąlygos;

42.14. informacija ar pirkimo metu bus deramasi ir kokiais atvejais bus deramasi, derybų sąlygos bei tvarka ir ar bus prašoma pateikti galutinius pasiūlymus;

42.15. informacija, kad Perkančioji organizacija gali nuspręsti nesudaryti pirkimo sutarties su laimėjusiu tiekėju, jeigu paaiškėja, kad vykdant pirkimo sutartį nebus laikomasi aplinkos apsaugos, socialinės ir darbo teisės įpareigojimų, nustatytų Europos Sąjungos, nacionalinėje teisėje, kolektyvinėse sutartyse ir Pirkimų įstatymo 5 priede nurodytose tarptautinėse konvencijose;

42.16. būdai, kuriais tiekėjai gali prašyti pirkimo dokumentų paaiškinimų, sužinoti ar Perkančioji organizacija ketina rengti dėl to susitikimą su tiekėjais, taip pat būdai, kuriais Perkančioji organizacija savo iniciatyva gali paaiškinti (patikslinti) pirkimo dokumentus;

42.17. data, iki kada turi galioti pasiūlymas, arba laikotarpis, kurį turi galioti pasiūlymas;

42.18. Perkančiosios organizacijos darbuotojų arba Komisijos narių (vieno ar kelių), kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai, pavardės, kontaktinė informacija;

42.19. informacija apie ginčų nagrinėjimo tvarką;

42.20. kita informacija, nurodyta Pirkimų įstatymo 35 straipsnyje, pirkimo dokumentuose pateikiama pagal poreikį, atsižvelgiant į pirkimo objekto specifiką.

43. Neskelbiamos apklausos atveju, taip pat kai tiekėjų apklausos metu pasiūlymą pateikti kviečiamas tik vienas tiekėjas, pirkimo dokumentuose gali būti pateikiama ne visa Aprašo 42 punkte nurodyta informacija, jeigu Perkančioji organizacija mano, kad informacija yra nereikalinga.

44. Perkančioji organizacija pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbia CVP IS kartu su skelbimu apie pirkimą. Jeigu pirkimo dokumentų neįmanoma paskelbti CVP IS, pirkimo dokumentai tiekėjui pateikiami kitomis priemonėmis, t. y. tiekėjams pateikiami asmeniškai, siunčiami registruotu laišku, elektroniniu paštu (atliekant pirkimą neskelbiamos apklausos būdu – pirkimo dokumentai pateikiami kartu su kvietimu pateikti pasiūlymą).

45. Pirkimo dokumentai negali būti teikiami (skelbiami) anksčiau nei apie pirkimą paskelbta, neskelbiamos apklausos atveju – pateikti kvietimai dalyvauti pirkimo procedūrose.

46. Pirkimo dokumentai tiekėjams teikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui nedelsiant, ne vėliau kaip per 1 (vieną) darbo dieną, gavus prašymą. Kai pirkimo dokumentai skelbiami CVP IS, papildomai jie gali būti neteikiami.

47. Tiekėjas gali paprašyti, kad Perkančioji organizacija paaiškintų pirkimo dokumentus. Perkančioji organizacija atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 2 (dvi) darbo dienas iki pasiūlymų pateikimo termino pabaigos. Perkančioji organizacija, atsakydama tiekėjui, kartu siunčia paaiškinimus ir visiems kitiems tiekėjams, kuriems jis pateikė pirkimo dokumentus, bet nenurodo, iš ko gavo prašymą duoti paaiškinimą. Jeigu pirkimo dokumentai buvo skelbti CVP, ten pat paskelbiami pirkimo dokumentų paaiškinimai. Atsakymas siunčiamas taip, kad tiekėjas jį gautų ne vėliau kaip likus 1 (vienai) darbo dienai iki pasiūlymų pateikimo termino pabaigos.

48. Nesibaigus pasiūlymų pateikimo terminui, Perkančioji organizacija savo iniciatyva gali paaiškinti (patikslinti) pirkimo dokumentus. Jeigu tikslinami pirkimo dokumentų reikalavimai, susiję su tiekėjų kvalifikacija, prekių pristatymo, paslaugų suteikimo ar darbų atlikimo terminais, pirkimo objekto apibūdinimu, tikslinama skelbime paskelbta informacija. Paaiškinimai turi būti išsiųsti (paskelbti) likus ne mažiau kaip 1 (vienai) darbo dienai iki pasiūlymų pateikimo termino pabaigos.

49. Jeigu Perkančioji organizacija rengia susitikimą su tiekėju, jis surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu ir pateikiamas tiekėjams Aprašo 47 punkte nustatyta tvarka.

50. Jeigu Perkančioji organizacija negali pateikti pirkimo dokumentų paaiškinimų (patikslinimų) Aprašo 47-48 punktuose nustatytais terminais, pasiūlymų pateikimo terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Perkančioji organizacija atsižvelgia į tai, kad paaiškinus (patikslinus) pirkimo dokumentus (pvz., sumažinus tiekėjų kvalifikacijos reikalavimus), gali atsirasti naujų tiekėjų, norinčių dalyvauti pirkime, todėl pasiūlymų pateikimo terminas nustatomas toks, kad šie tiekėjai spėtų kreiptis pirkimo dokumentų ir parengti pasiūlymus.

51. Pranešimai apie kiekvieną pirkimo pasiūlymų pateikimo termino nukėlimą išsiunčiami visiems tiekėjams, kuriems buvo pateikti pirkimo dokumentai. Jeigu pirkimo dokumentai skelbiami CVP IS, ten pat paskelbiama apie termino nukėlimą. Ši informacija CVP IS išsiunčiama visiems tiekėjams, prisijungusiems prie pirkimo.

**VIII. PASIŪLYMŲ RENGIMO REIKALAVIMAI**

52. Pirkimo dokumentuose nustatant pasiūlymų rengimo ir pateikimo reikalavimus, nurodoma, kad:

52.1. pasiūlymai perduodami elektroninėmis priemonėmis laikantis Pirkimų įstatymo 22 straipsnyje nustatytų reikalavimų arba pateikiami raštu per elektroninį paštą, pašto paslaugos teikėją ar kitą tinkamą vežėją ir pasirašyti tiekėjo ar įgalioto asmens;

52.2. ne elektroninėmis priemonėmis ir ne elektroniniu paštu teikiami pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki...“ (susipažinimo su pasiūlymais termino pabaigos);

53. Pirkimo dokumentuose nustatant pasiūlymų rengimo ir pateikimo reikalavimus, gali būti nurodyta, kad tiekėjas gali pateikti tik vieną pasiūlymą (po vieną pasiūlymą kiekvienai pirkimo daliai), išskyrus atvejus, kai pirkimo dokumentuose leidžiama pateikti alternatyvius pasiūlymus. Jeigu pirkimas suskirstytas į atskiras dalis, pagrįstais atvejais gali būti nurodyta, kad tiekėjas gali teikti pasiūlymą tik vienai ar kelioms, ar visoms pirkimo dalims.

54. Tiekėjo pasiūlymas bei kita korespondencija pateikiama lietuvių kalba. Jei atitinkami dokumentai yra išduoti kita kalba, turi būti pateiktas vertėjo parašu patvirtintas vertimas į lietuvių kalbą, išskyrus atvejus, kai Perkančiajai organizacijai tiekėjo pasiūlymas ne lietuvių kalba yra priimtinas ir ši sąlyga aiškiai nurodyta pirkimo dokumentuose.

55. Perkančioji organizacija gali nereikalauti tiekėjo pateikti rašytinį pasiūlymą kai vykdoma žodinė apklausa ir pirkimo sutarties vertė neviršija 15 000 Eur (penkiolikos tūkstančių eurų) (be PVM). Jeigu apklausa (nepriklausomai nuo pirkimo vertės ir apklausiamų tiekėjų skaičiaus) yra vykdoma raštu, tiekėjų prašoma pasiūlymą pateikti taip pat raštu.

**IX. TECHNINĖ SPECIFIKACIJA**

56. Perkamų prekių, paslaugų ar darbų ypatybės apibūdinamos pirkimo dokumentuose pateikiamoje techninėje specifikacijoje. Techninėje specifikacijoje taip pat gali būti pateikiamos perkamų prekių, paslaugų ar darbų ypatybės, susijusios su konkretaus prekių gamybos, paslaugų teikimo ar darbų atlikimo procesu ar metodu arba konkretaus kito gyvavimo ciklo etapo procesu, net jeigu šie veiksniai nėra susiję su fizinėmis perkamų prekių, paslaugų ar darbų ypatybėmis. Šios ypatybės turi būti susijusios su pirkimo objektu ir proporcingos perkamų prekių, paslaugų ar darbų vertei ir tikslams. Techninėje specifikacijoje taip pat gali būti nurodyta, ar bus reikalaujama kartu perduoti ar suteikti intelektinės nuosavybės teises.

57. Atliekant pirkimus techninė specifikacija rengiama, vadovaujantis Pirkimų įstatymo 17 straipsnyje ir šiame Apraše nurodytais pirkimų principais.

58. Kiekviena perkama prekė, paslauga ar darbai aprašomi aiškiai ir nedviprasmiškai, aprašymas negali diskriminuoti tiekėjų ir turi užtikrinti jų konkurenciją.

59. Techninė specifikacija nustatoma, nurodant standartą, techninį reglamentą ar normatyvą arba nurodant pirkimo objekto funkcines savybes, ar apibūdinant norimą rezultatą arba šių būdų deriniu. Šios savybės bei reikalavimai turi būti tikslūs ir aiškūs, kad tiekėjai galėtų parengti tinkamus pasiūlymus, o Perkančioji organizacija įsigyti reikalingų prekių, paslaugų ar darbų.

60. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pvz.: našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmes. Reikšmės nurodomos ribiniais dydžiais „ne daugiau kaip ...“, „ne mažiau kaip ...“ arba reikšmių diapazonais „nuo ... iki...“. Tik pagrįstais atvejais reikšmės gali būti nurodomos tiksliai „turi būti lygu...“.

61. Jeigu kartu su paslaugomis perkamos prekės ir (ar) darbai, su prekėmis – paslaugos, darbai, o su darbais – prekės, paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

62. Jeigu leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, kai ekonomiškai naudingiausio vertinimo kriterijus yra tik kaina.

63. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai objektai yra priimtini, įrašant žodžius „arba lygiavertis“.

64. Prekių, darbų ar paslaugų atitikčiai teisės aktuose nustatytiems privalomiesiems techniniams reikalavimams pagrįsti gali būti paprašyta pateikti oficialių institucijų išduotus dokumentus (jeigu tokie išduodami).

65. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas ar paprašyti tiekėjo leidimo apžiūrėti pirkimo objektą.

**X. REIKALAVIMAI TIEKĖJAMS**

66. Tiekėjo pašalinimo pagrindų ir kvalifikacijos vertinimas pirkimų metu neprivalomas.

67. Perkančioji organizacija skelbime apie pirkimą ar kvietime pateikti pasiūlymą gali nustatyti kvalifikacijos reikalavimus tiekėjams. Reikalavimai tiekėjams nustatomi ir patvirtinimo priemonės dėl jų teikiamos taikant Pirkimų įstatymo 46-48 straipsnių nuostatas.

68. Perkančioji organizacija gali reikalauti, kad tiekėjas, teikdamas pasiūlymą, pateiktų EBVPD.

69. EBVPD formai taikomi reikalavimai įtvirtinti Pirkimų įstatymo 50 straipsnio 2 dalyje.

70. Perkančioji organizacija gali reikalauti, kad tiekėjas teikdamas pasiūlymą pateiktų laisvos formos tiekėjo deklaraciją, pagrindžiančią tiekėjo atitikimą keliamiems reikalavimams tiekėjams.

**XI. PASIŪLYMŲ NAGRINĖJIMAS IR VERTINIMAS**

71. Pasiūlymai priimami, laikantis pirkimo dokumentuose nurodytos tvarkos. Pasiūlymai pavėluotai pateikti CVP IS priemonėmis, arba nepateikus šifravimo slaptažodžio iki pasiūlymų pateikimo termino pabaigos neatveriami.

72. Vokus su pasiūlymais atplėšia ar pasiūlymus, pateiktus CVP IS, atveria, pasiūlymus nagrinėja ir vertina Komisija arba pirkimo organizatorius.

73. Vokai su pasiūlymais atplėšiami, pasiūlymai, pateikti CVP IS, atveriami Komisijos posėdyje arba pirkimo organizatoriaus nurodytu laiku. Posėdis arba vokų su pasiūlymais atplėšimas ar pasiūlymų, pateiktų CVP IS, atvėrimas, kai tai atlieka pirkimo organizatorius, vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio arba vokų su pasiūlymais atplėšimo ar pasiūlymų, pateiktų CVP IS, atvėrimo, kai tai atlieka pirkimo organizatorius, diena ir valanda turi sutapti su pasiūlymų pateikimo termino pabaiga. Nustatytu laiku atplėšiami visi vokai su pasiūlymais ar pasiūlymai, pateikti CVP IS, atveriami.

74. Komisija vokų atplėšimo ar pasiūlymų, pateiktų CVP IS, atvėrimo procedūros rezultatus įformina protokolu, o pirkimo organizatorius – tiekėjų apklausos pažyma.

75. Tiekėjai ar jų atstovai gali dalyvauti vokų su pasiūlymais atplėšimo, t. y. kai pasiūlymai pateikiami ne elektroninėmis priemonėmis, procedūros posėdyje, išskyrus atvejus, kai pirkime numatomos derybos. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

75.1. pasiūlymą pateikusio tiekėjo pavadinimas;

75.2. pasiūlyme nurodyta kaina ir pagrindinės techninės pasiūlymo charakteristikos. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, paskelbiamos visos pasiūlymų charakteristikos, į kurias bus atsižvelgta vertinant pasiūlymus;

75.3. ar pasiūlymas pasirašytas tiekėjo ar jo įgalioto asmens;

75.4. kai reikalaujama;

75.4.1. ar yra pateiktas pasiūlymo galiojimo užtikrinimas (originalas);

75.4.3. ar pasiūlymas paskutinio lapo antroje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius.

76. Jeigu pirkimas susideda iš atskirų pirkimo dalių, Aprašo 76 punkte nurodyta informacija skelbiama dėl kiekvienos pirkimo dalies. Tokia informacija nurodoma ir vokų atplėšimo ar pasiūlymų, pateiktų CVP IS, atvėrimo posėdžio protokole.

77. Jeigu vokų su pasiūlymais atplėšimo metu leidžiama posėdyje dalyvauti suinteresuotiems tiekėjams ar jų įgaliotiems atstovams, jiems turi būti sudaromos sąlygos viešai ištaisyti pastebėtus, įforminimo trūkumus, kuriuos įmanoma ištaisyti posėdžio metu.

78. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja raštu.

80. Kai paraiškos ar pasiūlymai Perkančiajai organizacijai pateikiami elektroninėmis priemonėmis, tiekėjai susipažinimo su pasiūlymais procedūroje nedalyvauja. Apie susipažinimo su pasiūlymais metu paskelbtą informaciją tiekėjai neinformuojami.

81. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

82. Perkančioji organizacija, nagrinėdamas pasiūlymas:

82.1. jeigu taikoma, tikrina, tiekėjų pasiūlymuose pateiktų Reikalavimų tiekėjams atitiktį pirkimo dokumentuose nustatytiems reikalavimams:

82.1.1. jeigu pirkimo dokumentuose buvo nustatyti Reikalavimai tiekėjams ir prašyta pateikti laisvos formos tiekėjo deklaraciją apie atitiktį keliamiems reikalavimams arba EBVPD arba Reikalavimus tiekėjams pagrindžiančius dokumentus, įvertinama šiuose dokumentuose pateikta informacija ir priimamas sprendimas dėl kiekvieno pasiūlymą pateikusio dalyvio atitikties reikalavimams;

82.1.2. Reikalavimus tiekėjams pagrindžiančius dokumentus gali būti prašoma pateikti tik galimo laimėtojo, jei taip nurodoma pirkimo dokumentuose;

82.1.3 jeigu nustatoma, kad tiekėjo pateikti Reikalavimus tiekėjui pagrindžiantys dokumentai yra neišsamūs arba netikslūs, privaloma prašyti tiekėjo juos patikslinti;

82.2. jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą, dokumentus, patvirtinančius, kad tiekėjui bus prieinami kiti ūkio subjektai, ar jų nepateikė, Perkančioji organizacija privalo prašyti tiekėjo patikslinti, papildyti arba pateikti šiuos dokumentus per jo nustatytą protingą terminą, kuris negali būti trumpesnis kaip 3 (trys) darbo dienos nuo prašymo išsiuntimo iš Perkančiosios organizacijos dienos;

82.3. tikrina, ar pasiūlymas atitinka pirkimo dokumentuose nustatytus reikalavimus;

82.4. radęs pasiūlyme nurodytos kainos apskaičiavimo klaidų, privalo paprašyti dalyvių per jo nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jeigu dalyvis per Perkančiosios organizacijos nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų. Jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laiko kaina, nurodyta žodžiais;

82.5. kai pateiktame pasiūlyme nurodoma neįprastai maža kaina, turi teisę pareikalauti iš tiekėjo raštiško kainos pagrindimo;

82.6. tikrina, ar pasiūlytos ne per didelės, Perkančiajai organizacijai nepriimtinos, kainos;

82.7. iškilus klausimų dėl pasiūlymų turinio, gali prašyti, kad dalyviai pateiktų paaiškinimus nekeisdami pasiūlymo. Jeigu reikia, tiekėjai ar jų atstovai gali būti kviečiami į Komisijos posėdį, jiems iš anksto pranešus, į kokius klausimus jie turės atsakyti.

83. Perkančioji organizacija atmeta pasiūlymą, jeigu:

83.1. pasiūlymą pateikęs tiekėjas turi būti pašalintas vadovaujantis tiekėjų pašalinimo pagrindais, nurodytais Pirkimų įstatymo 46 straipsnyje, kai pirkimo dokumentuose buvo nurodyta, kad šie reikalavimai taikomi;

83.2. tiekėjas neatitiko Reikalavimų tiekėjams, jeigu pirkimo dokumentuose buvo keliami minėti reikalavimai;

83.3. tiekėjas savo pasiūlyme pateikė netikslius ar neišsamius duomenis apie savo kvalifikaciją, kai šie reikalavimai taikyti, ir Perkančiosios organizacijos prašymu nepatikslino jų;

83.4. pasiūlymas neatitiko pirkimo dokumentuose nustatytų reikalavimų;

83.5. tiekėjas per Perkančiosios organizacijos nustatytą terminą, kaip nurodyta Aprašo 82.2 punkte, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento, dokumentų, patvirtinančių, kad tiekėjui bus prieinami kiti ūkio subjektai;

83.6. Jei Perkančioji organizacija vertino pasiūlytą neįprastai mažą prekių, paslaugų ar darbų kainą ir tiekėjas Perkančiosios organizacijos prašymu nepateikė raštiško kainos pagrindimo. Ši sąlyga negali būti aiškinama, kaip numatanti Perkančiosios organizacijos pareigą vertinti neįprastai mažą kainą;

83.7. tiekėjas per Perkančiosios organizacijos nurodytą terminą neištaisė aritmetinių klaidų ir (ar) nepaaiškino pasiūlymo;

83.8. tiekėjo, kurio pasiūlymas neatmestas dėl kitų priežasčių, buvo pasiūlyta per didelė, Perkančiajai organizacijai nepriimtina kaina.

84. Perkančioji organizacija gali nevertinti viso tiekėjo pasiūlymo, jeigu patikrinęs jo dalį nustato, kad pasiūlymas vadovaujantis jam nustatytais reikalavimais, turi būti atmetamas.

85. Pasiūlymai, neatmesti pagal Aprašo 83 punkto nuostatas, vertinami remiantis vienu iš šių kriterijų, kurie negali nepagrįstai ir neobjektyviai riboti tiekėjų galimybių dalyvauti pirkime ar sudaryti išskirtinių sąlygų konkretiems tiekėjams, pažeidžiant Pirkimų įstatymo 17 straipsnyje nustatytus reikalavimus:

85.1 kainos ar sąnaudų ir kokybės santykį. Vertinant atsižvelgiama į kainą arba sąnaudas ir kriterijus, susijusius su pirkimo objektu, įskaitant kokybinius, aplinkosaugos ir (arba) socialinius kriterijus, pavyzdžiui:

85.1.1. techninius pranašumus, estetines ir funkcines charakteristikas, prieinamumą, tinkamumą visiems vartotojams, socialines, aplinkosaugines ir inovatyvias charakteristikas bei sąžiningos prekybos sąlygas (pavyzdžiui, taikant šį kriterijų gali būti vertinama, kiek tiekėjo siūlomas atlyginimas pirkimo sutartį vykdysiantiems darbuotojams viršija jo arba ūkio subjekto, kurio pajėgumais remiamasi, kilmės šalyje nustatytą minimalų darbo užmokestį);

85.1.2. pirkimo sutarčiai įvykdyti paskirtų darbuotojų organizavimą, kvalifikaciją ir patirtį, kai tai daro reikšmingą įtaką pirkimo sutarties įvykdymo kokybei;

85.1.3. garantinę priežiūrą ir techninę pagalbą, pristatymo sąlygas (pavyzdžiui, pristatymo datą, procesą, trukmę arba įvykdymo laikotarpį);

85.2. sąnaudas, kurios apskaičiuojamos pagal gyvavimo ciklo sąnaudų metodą, aprašytą Pirkimų įstatymo 65 straipsnyje;

85.3. kainą;

86. Perkančioji organizacija, norėdama priimti sprendimą sudaryti pirkimo sutartį pagal pirkimo dokumentuose nustatytus vertinimo kriterijus ir tvarką nedelsdama patikrina, jeigu pirkimo dokumentuose buvo nurodyta, kad taikoma, tiekėjo atitikimą Reikalavimams tiekėjams, įvertina pateiktus dalyvių pasiūlymus, nustato pasiūlymų eilę (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas) ir laimėjusį pasiūlymą.

87. Sudaroma pasiūlymų eilė. Į pasiūlymų eilę įtraukiami tie tiekėjai, kurių pasiūlymai atitiko pirkimo dokumentuose nustatytus reikalavimus. Pasiūlymų eilė sudaroma ekonominio naudingumo mažėjimo tvarka. Jei kelių tiekėjų pasiūlymų ekonominis naudingumas yra vienodas, sudarant pasiūlymų eilę pirmesnis įrašomas tiekėjas, kurio pasiūlymas pateiktas anksčiausiai. Eilė nesudaroma, jei pasiūlymą pateikė vienas tiekėjas, arba pirkimo procedūros metu atmetus kitus pasiūlymus liko vienas tiekėjas.

87.1. Laimėtoju gali būti pasirenkamas tik toks tiekėjas, kurio pasiūlymas atitinka pirkimo dokumentuose nustatytus reikalavimus ir tiekėjo pasiūlymo kaina nėra per didelė ir Perkančiajai organizacijai nepriimtina:

87.1.1. pasiūlyme nurodyta kaina laikytina per didele ir nepriimtina, jeigu ji viršija pirkimui skirtas lėšas, numatytas prieš pradedant pirkimo procedūrą.

87.2. pirkimui skirtų lėšų suma, nustatyta ir užfiksuota Perkančiosios organizacijos rengiamuose dokumentuose prieš pradedant pirkimo procedūras, gali būti keičiama, jeigu:

87.2.1. ji nėra nurodyta pirkimo dokumentuose, o pirkimui skirtų lėšų sumos padidinimas nekeistų vykdomo pirkimo būdo;

87.2.2. Perkančiajai organizacijai ekonomiškai naudingiausiame pasiūlyme nurodyta kaina yra priimtina ir Perkančioji organizacija gali pagrįsti šios kainos priimtinumą ir suderinamumą su racionalaus lėšų naudojimo principu.

88. Perkančioji organizacija suinteresuotiems kandidatams ir suinteresuotiems dalyviams, išskyrus atvejus, kai vykdoma žodinė apklausa ir pirkimo sutarties vertė neviršija 15 000 Eur (penkiolikos tūkstančių eurų) (be PVM), nedelsdamas (ne vėliau kaip per 5 (penkias) darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį, nurodo nustatytą pasiūlymų eilę, laimėjusį pasiūlymą, ir pateikia Aprašo 141.2.1-141.2.6 punktuose nurodytos atitinkamos informacijos, kuri dar nebuvo pateikta pirkimo procedūros metu, santrauką. Perkančioji organizacija taip pat nurodo priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties.

89. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal Aprašo 83 punkto nuostatas ir nėra Pirkimų įstatymo 17 straipsnio 2 dalies 2 punkte nurodytų pagrindų nesudaryti pirkimo sutarties ar preliminarios sutarties.

90. Kai negaunama nei vieno tiekėjo pasiūlymo, kurio kaina būtų mažesnė už Perkančiosios organizacijos suplanuotą pirkimo vertę, Perkančioji organizacija gali kviesti tiekėjus, pateikusius per didelės vertės pasiūlymus ir kurių kvalifikacija pripažinta tinkama (jeigu ji tikrinama), į derybas pateikti pasiūlymą dėl mažesnės kainos. Taip pat tiekėjai gali būti kviečiami į derybas pirkimo sąlygose ar kvietime nustatytais atvejais ir sąlygomis.

**XII. PIRKIMO SUTARTIS**

91. Komisija ar pirkimo organizatorius, priėmę sprendimą sudaryti pirkimo sutartį, pirkimo dokumentuose ir pasiūlyme nurodytą informaciją, reikalingą sutarčiai pasirašyti, perduoda pirkimo sutarties rengėjui, o šis pirkimo dokumentuose nustatytu laiku organizuoja sutarties pasirašymą.

92. Sutarties rengėjas yra atsakingas už pirkimo sutarties sudarymą laiku ir jos atitiktį pirkimo dokumentams ir tiekėjo pasiūlymui. Pirkimo sutartys sudaromos ir vykdomos vadovaujantis Sudaromų sutarčių tvarkos aprašu.

93. Perkančioji organizacija sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Dalyvis sudaryti pirkimo sutartį kviečiamas raštu (išskyrus atvejus, kai pirkimo sutartis sudaroma žodžiu) ir jam nurodomas laikas, iki kada jis turi pasirašyti pirkimo sutartį.

94. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, Perkančioji organizacija siūlo sudaryti pirkimo sutartį tiekėjui, kurio pasiūlymas pagal patvirtintą pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:

94.1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;

94.2. tiekėjas nepasirašo pirkimo sutarties iki Perkančiosios organizacijos nurodyto laiko;

94.3. tiekėjas atsisako sudaryti pirkimo sutartį pirkimo dokumentuose nustatytomis sąlygomis;

94.4. ūkio subjektų grupė, kurios pasiūlymas pripažintas geriausiu, neįgijo Perkančiosios organizacijos reikalaujamos teisinės formos.

95. Sudarant pirkimo sutartį, joje negali būti keičiama laimėjusio tiekėjo pasiūlymo kaina, derybų protokole ar po derybų pateiktame galutiniame pasiūlyme užfiksuota galutinė derybų kaina ir pirkimo dokumentuose bei pasiūlyme nustatytos pirkimo sąlygos.

96. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Kai pirkimo sutartis sudaroma raštu, joje turi būti nustatyta:

96.1. reikalavimus;

96.2. pirkimo sutarties šalių teisės ir pareigos;

96.3. perkamos prekės, paslaugos ar darbai, jeigu įmanoma – tikslus jų kiekis;

96.4. kainodaros taisyklės, nustatytos pagal Lietuvos Respublikos Vyriausybės arba jos įgaliotos institucijos patvirtintą metodiką;

96.5. atsiskaitymų ir mokėjimo tvarka. Mokėjimo laikotarpiai turi atitikti Lietuvos Respublikos mokėjimų, atliekamų pagal komercines sutartis, vėlavimo prevencijos įstatymo 5 straipsnyje nustatytus prievolių įvykdymo terminai;

96.6. prievolių įvykdymo užtikrinimas;

96.7. sutarties peržiūros sąlygos ar pasirinkimo galimybės, jeigu tai numatoma;

96.8. ginčų sprendimo tvarka;

96.9. sutarties nutraukimo atvejai, įskaitant Pirkimų įstatymo 98 straipsnyje nurodytus atvejus, ir tvarka;

96.10. sutarties galiojimas;

96.11. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka;

96.12. Perkančiosios organizacijos vadovo įsakymu (potvarkiu) skiriamas asmuo, atsakingas už sutarties vykdymą, sutarties ir pakeitimų paskelbimą pagal Pirkimų įstatymo 86 straipsnio 9 dalies nuostatas.

97. Perkančioji organizacija pirkimo dokumentuose gali nustatyti specialias pirkimo sutarties vykdymo sąlygas, siejamas su ekonominiais, inovacijų, užimtumo, socialinės ir aplinkos apsaugos reikalavimais, jeigu tokios sąlygos:

97.1. susijusios su pirkimo objektu, kaip nustatyta Pirkimų įstatymo 55 straipsnio 4 dalyje;

97.2. nurodytos pirkimo dokumentuose.

98. Pirkimo sutartis sudaroma raštu. Žodžiu ji gali būti sudaroma tik tada, kai pirkimo sutarties vertė neviršija 15 000 Eur (penkiolika tūkstančių eurų) (be PVM).

99. Sudaromoje pirkimo sutartyje turi būti nustatomas ne ilgesnis kaip 3 (trejų) metų nuo sutarties sudarymo prekių tiekimo, paslaugų teikimo, darbų atlikimo laikotarpis, išskyrus pagrįstus atvejus, kai atsižvelgiant į perkamo objekto ypatybes ir siekiant racionalaus lėšų panaudojimo būtina pailginti šį laikotarpį. Tokie atvejai numatyti Pirkimų įstatymo 86 straipsnio 5 dalyje.

100. Pirkimo sutarties sąlygos pirkimo sutarties galiojimo laikotarpiu gali būti keičiamos neatliekant naujos pirkimo procedūros, kai yra bent viena iš Pirkimų įstatymo 89 straipsnyje nurodytų sąlygų. Sutarties sąlygų keitimas, kai konkreti sutarties sąlyga yra keičiama sutartyje nustatyta tvarka ir sutartyje yra įvardinti konkretūs atvejai, kai tokia sutarties sąlyga gali būti pakeista, yra laikomas ne sutarties sąlygų keitimu, o sutarties sąlygų vykdymu.

101. Perkančioji organizacija be kitų teisės aktais ar sutartyje nustatytų pagrindų gali vienašališkai nutraukti pirkimo sutartį, preliminariąją sutartį ar sutartį, kuria keičiama pirkimo sutartis ar preliminarioji sutartis, jeigu:

101.1. pirkimo sutartis ar preliminarioji sutartis buvo pakeista pažeidžiant Pirkimų įstatymo 89 straipsnį;

101.2. paaiškėjo, kad tiekėjas, su kuriuo sudaryta pirkimo sutartis ar preliminarioji sutartis, turėjo būti pašalintas iš pirkimo procedūros, taikant Pirkimų įstatymo 46 straipsnio 1 dalį.

101.3. paaiškėjo, kad su tiekėju neturėjo būti sudaryta pirkimo sutartis ar preliminarioji sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/25/ES.

102. Aprašo 101 punkte nurodytais pagrindais nutraukiant pirkimo sutartį, preliminariąją sutartį ar sutartį, kuria keičiama pirkimo sutartis ar preliminarioji sutartis, laikomasi šių reikalavimų:

102.1. apie sutarties nutraukimą Perkančioji organizacija privalo iš anksto pranešti tiekėjui per sutartyje nustatytą terminą, o jeigu sutartyje toks terminas nenurodytas, - prieš 30 (trisdešimt) dienų;

102.2. sutarties nutraukimas atleidžia Perkančiąją organizaciją ir tiekėją nuo sutarties vykdymo;

102.3. sutarties nutraukimas neturi įtakos ginčų nagrinėjimo tvarką nustatančių sutarties sąlygų ir kitų sutarties sąlygų galiojimui, jeigu šios sąlygos pagal savo esmę lieka galioti ir po sutarties nutraukimo;

102.4. kai sutartis nutraukta, tiekėjas gali reikalauti grąžinti jam viską, ką jis yra perdavęs Perkančiajai organizacijai vykdydamas sutartį, jeigu jis tuo pačiu metu grąžina Perkančiajai organizacijai visa tai, ką buvo iš pastarojo gavęs. Kai grąžinimas natūra neįmanomas ar nepriimtinas dėl sutarties dalyko pasikeitimo, atlyginama pagal to, kas buvo gauta, vertę pinigais, jeigu toks atlyginimas neprieštarauja protingumo, sąžiningumo ir teisingumo kriterijams. Jeigu sutarties vykdymas yra tęstinis ir dalinis, galima reikalauti grąžinti tik tai, kas buvo gauta po sutarties nutraukimo. Restitucija neturi įtakos sąžiningų trečiųjų asmenų teisėms ir pareigoms.

103. Pirkimo sutartis, preliminarioji sutartis ar sutartis, kuria keičiama pirkimo sutartis ar preliminarioji sutartis, gali būti nutrauktos ir sutartyje nurodytais atvejais bei CK nustatytais atvejais ir tvarka.

104. Sąskaitas faktūras tiekėjas privalo pateikti tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Europos Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos tiekėjo pasirinktomis priemonėmis. Europos elektroninių sąskaitų faktūrų standarto neatitinkančias elektronines sąskaitas faktūras tiekėjas privalo pateikti tik per Valstybės įmonės Registrų centro informacinę sistemą „E. sąskaita“ (toliau – E. sąskaita arba SABIS ), išskyrus atvejus, kai pirkimo sutartis sudaryta žodžiu. Jei sąskaita faktūra bus pateikta ne per E. sąskaitą, Perkančioji organizacija laikys, kad sąskaita faktūra nėra gauta, o apmokėjimo terminai bus skaičiuojami tik nuo to momento, kai sąskaita faktūra bus gauta per E. sąskaitą. PVM sąskaitą faktūrą tiekėjas Perkančiajai organizacijai pateikia tik šalims pirmiau pasirašius prekių/paslaugų/darbų priėmimo – perdavimo aktą.

**XIII. PRELIMINARIOJI SUTARTIS**

105. Perkančioji organizacija, atlikęs pirkimą, gali sudaryti preliminariąją sutartį. Preliminariosios sutarties pagrindu jis gali sudaryti vieną ar kelias pirkimo sutartis (toliau šiame skyriuje – pagrindinė sutartis). Tiek sudarydamas preliminariąją sutartį, tiek jos pagrindu pagrindinę sutartį, Perkančioji organizacija vadovaujasi Pirkimų įstatymu ir Aprašu.

106. Preliminarioji sutartis gali būti sudaroma tik raštu, ne ilgesniam kaip 8 (aštuonerių) metų laikotarpiui, išskyrus pagrįstus atvejus, kurie nurodomi skelbime apie pirkimą. Tokie atvejai galėtų būti, kai dėl pirkimo objekto ypatybių tiekėjas, norėdamas įvykdyti preliminariosios sutarties sąlygas, turi panaudoti įrangą, kurios amortizacijos laikotarpis yra ilgesnis kaip 8 (aštuoneri) metai, arba kai preliminariąja sutartimi siekiama užtikrinti tinklų techninę priežiūrą, kuriai atlikti reikalingas specializuotas darbuotojų mokymas, bei paslaugų tęstinumą ir sumažinti galimų sutrikimų riziką. Pirkimo sutartis preliminariosios sutarties pagrindu gali būti sudaryta ne vėliau kaip iki preliminariosios sutarties galiojimo termino pabaigos, tačiau pati pirkimo sutartis gali galioti ir ilgiau.

107. Preliminariosios sutarties pagrindu sudaroma pagrindinė pirkimo sutartis, atliekant pirkimus, kurių pirkimo sutarties vertė neviršija 15 000 Eur (penkiolika tūkstančių eurų) (be PVM), gali būti sudaroma žodžiu.

108. Preliminariąja sutartimi šalys susitaria nustatyti sąlygas, taikomas preliminariosios sutarties pagrindu sudaromai pagrindinei pirkimo sutarčiai. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekis ar apimtis, ar kainos, kiekio ar apimties nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. Perkančioji organizacija gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės pirkimo sutarties sąlygas.

109. Perkančioji organizacija gali sudaryti preliminariąją sutartį su vienu arba su keliais tiekėjais. Tais atvejais, kai preliminarioji sutartis sudaroma su keliais tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacinius reikalavimus atitinkančių ir priimtinus pasiūlymus pateikusių tiekėjų. Pagrindinė sutartis sudaroma tik su tais tiekėjais, su kuriais buvo sudaryta preliminarioji sutartis.

110. Tais atvejais, kai preliminarioji sutartis sudaryta su vienu tiekėju ir joje buvo nustatytos visos pagrindinės pirkimo sutarties sąlygos, pagrindinė pirkimo sutartis sudaroma pagal preliminariojoje sutartyje nustatytas sąlygas, kreipiantis į tiekėją raštu dėl pagrindinės pirkimo sutarties sudarymo.

111. Tais atvejais, kai preliminarioji sutartis sudaryta su vienu tiekėju ir joje buvo nustatytos esminės, bet ne visos pagrindinės pirkimo sutarties sąlygos, Perkančioji organizacija kreipiasi į tiekėją raštu, prašydamas papildyti pasiūlymą iki nustatyto termino ir nurodo, kad papildymas negali keisti pasiūlymo esmės.

112. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminariojoje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai, tačiau ne visais atvejais, taikomas eiliškumo principas: Perkančioji organizacija pirmiausia raštu kreipiasi į tiekėją, kurį laiko geriausiu, siūlydamas sudaryti preliminariosios sutarties pagrindu pagrindinę pirkimo sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties, Perkančioji organizacija raštu kreipiasi į kitą tiekėją, iš likusių tiekėjų laikomą geriausiu, siūlydamas sudaryti pagrindinę sutartį, ir t.t., kol pasirenkamas tiekėjas, su kuriuo bus sudaroma pagrindinė sutartis.

113. Tais atvejais, kai preliminarioji sutartis sudaryta su keliais tiekėjais, pagrindinė sutartis gali būti sudaroma atnaujinant tiekėjų varžymąsi tokiomis pačiomis, kokios nustatytos preliminariojoje sutartyje, arba patikslintomis, o jeigu būtina, kitomis nei preliminariojoje sutartyje nustatytomis sąlygomis Aprašo 109 punkte nurodyta tvarka.

114. Atnaujindamas tiekėjų varžymąsi, Perkančioji organizacija:

114.1. raštu kreipiasi į visus tiekėjus, su kuriais sudaryta preliminarioji sutartis, ir prašo iki nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;

114.2. išrenka geriausią pasiūlymą pateikusį tiekėją, vadovaudamasis preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu tiekėju sudaro pagrindinę sutartį.

115. Pagrindinė sutartis preliminariosios sutarties pagrindu gali būti sudaroma iš karto, netaikant atidėjimo termino, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

XIV. PIRKIMO BŪDAI IR JŲ PASIRINKIMO SĄLYGOS

116. Pirkimai atliekami šiais būdais: 1

16.1. skelbiama apklausa;

116.2. neskelbiama apklausa.

117. Jeigu Perkančioji organizacija nusprendžia vykdyti pirkimą kuriuo nors iš pirkimo būdų, numatytų Pirkimų įstatyme, pirkimas vykdomas vadovaujantis atitinkamą pirkimo būdą reglamentuojančiomis Pirkimų įstatymo nuostatomis.

118. Pirkimas skelbiamos apklausos būdu gali būti atliktas visais atvejais, tinkamai apie jį paskelbus CVP IS.

119. Neskelbiamos apklausos būdu pirkimas gali būti atliekamas, kai pagal Pirkimų įstatymą ir Apraše nustatytas sąlygas apie pirkimą neprivaloma skelbti.

**XV. SKELBIAMA APKLAUSA**

120. Vykdant skelbiamą apklausą apie pirkimą skelbiama Apraše nustatyta tvarka.

121. Skelbiama apklausa gali būti vykdoma, kviečiant suinteresuotus tiekėjus pateikti pasiūlymus arba kviečiant suinteresuotus tiekėjus teikti paraiškas dalyvauti pirkime ir ribojant kandidatų, teiksiančių pasiūlymus, skaičių.

122. Paraiškų ar pasiūlymų pateikimo terminas negali būti trumpesnis nei 3 (trys) darbo dienos nuo skelbimo išsiuntimo ar kvietimo pateikti pasiūlymus išsiuntimo dienos.

123. Kai ribojamas kandidatų skaičius, atliekama kvalifikacinė atranka. Perkančioji organizacija skelbime apie skelbiamą apklausą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 3 (trys).

124. Perkančioji organizacija, nustatydama atrenkamų kandidatų skaičių, kvalifikacinės atrankos kriterijus ir tvarką, laikosi šių reikalavimų:

124.1. užtikrinama reali konkurencija, kvalifikacinės atrankos kriterijai aiškūs ir nediskriminuojantys;

124.2. kvalifikacinės atrankos kriterijai nustatyti Pirkimų įstatymo 54 straipsnio pagrindu.

125. Kvalifikacinė atranka atliekama tik iš tų kandidatų, kurie atitinka Perkančiosios organizacijos nustatytus minimalius kvalifikacijos reikalavimus.

126. Mažiausias skelbime apie skelbiamą apklausą nurodomas kandidatų, kurie bus kviečiami derėtis, skaičius negali būti mažesnis kaip 3 (trys). Pateikti pasiūlymus kviečiama ne mažiau kandidatų, negu Perkančiosios organizacijos nustatytas mažiausias kviečiamų kandidatų skaičius. Jeigu kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, Perkančioji organizacija pateikti pasiūlymus kviečia visus kandidatus, kurie atitinka keliamus kvalifikacijos reikalavimus. Pirkimo metu Perkančioji organizacija negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

127. Perkančioji organizacija skelbiamą apklausą vykdo tokiais etapais:

127.1. Perkančioji organizacija parengia pirkimo dokumentus ir paskelbia skelbimą apie pirkimą;

127.2. tiekėjai kviečiami pateikti paraiškas ar pasiūlymus iki skelbime nurodyto termino pabaigos. Perkančioji organizacija turi teisę, paskelbęs skelbimą, papildomai informuoti potencialius tiekėjus, raštu kviesdamas juos dalyvauti pirkime;

127.3. jeigu pirkimo dokumentuose nustatyti Reikalavimai tiekėjams, Perkančioji organizacija patikrina tiekėjų atitiktį jiems prašydamas pateikti EBVPD arba laisvos formos tiekėjo deklaraciją arba Reikalavimus tiekėjams įrodančius dokumentus;

127.4. jeigu ribojamas tiekėjų skaičius, Perkančioji organizacija atlieka tiekėjų kvalifikacinę atranką;

127.5. jeigu ribojamas kandidatų skaičius, pirminius pasiūlymus iki pirkimo dokumentuose nustatyto termino kviečiami pateikti kvalifikacinės atrankos metu atrinkti kandidatai;

127.6. susipažįsta su pateiktais pasiūlymais ir tuo atveju, jeigu pirkimo dokumentuose numatyta, kad Perkančioji organizacija po pasiūlymų pateikimo turi teisę derėtis dėl pasiūlymų, tiekėjus kviečia derėtis;

127.7. su kiekvienu tiekėju atskirai deramasi dėl pasiūlymo sąlygų, siekiant geriausio rezultato;

127.8. vadovaujantis pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose, tiekėjų apklausos pažymose ir derybų protokoluose, nustatomas geriausias pasiūlymas.

128. Derybų metu laikomasi šių reikalavimų:

128.1. tretiesiems asmenims Perkančioji organizacija negali atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie susitarimus, pasiektus su kitais tiekėjais;

128.2. visiems dalyviams taikomi vienodi reikalavimai, suteikiamos vienodos galimybės ir pateikiama vienoda informacija; teikdamas informaciją Perkančioji organizacija neturi diskriminuoti vienų tiekėjų kitų naudai;

128.3. derybų eiga ir rezultatai įforminami raštu. Jeigu pirkimą vykdo pirkimo organizatorius, derybų eigą įforminančiais dokumentais laikomi protokolas arba susirašinėjimas su tiekėju, derybų rezultatą įforminančiu dokumentu laikoma tiekėjų apklausos pažyma (Aprašo 2 priedas). Jeigu pirkimą vykdo Komisija, derybų eiga ir rezultatas įforminami protokolu. Jeigu Komisija tiekėjus kviečia derėtis susitikimo metu, derybų protokolą pasirašo Komisijos pirmininkas ir dalyvio, su kuriuo derėtasi, įgaliotas atstovas. Protokole išdėstoma derybų eiga ir derybų metu pasiekti susitarimai.

**XVI. NESKELBIAMA APKLAUSA**

129. Atliekant pirkimą neskelbiamos apklausos būdu, Perkančioji organizacija kreipiasi į jo pasirinktus tiekėjus, prašant pateikti pasiūlymus pagal jo keliamus reikalavimus.

130. Neskelbiama apklausa atliekama žodžiu (telefonu, tiesiogiai prekybos vietoje, vertinama internete tiekėjų skelbiama informacija apie prekių, paslaugų ar darbų kainą ir kitaip) arba raštu (CVP IS priemonėmis, elektroniniu paštu, paštu ar kitomis priemonėmis). Žodžiu gali būti atliekamas pirkimas, jei pirkimo vertė neviršija 15 000 Eur (penkiolika tūkstančių eurų) (be PVM).

131. Neskelbiant apie pirkimą gali būti perkama:

131.1. prekės paslaugos ar darbai, kai:

131.1.1. pirkimas, apie kurį buvo skelbta, neįvyko nes nebuvo gauta pasiūlymų;

131.1.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Perkančiajai organizacijai nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys Perkančiosios organizacijos nustatytus kvalifikacijos reikalavimus. Nurodytu atveju apklausa turi būti vykdoma raštu Perkančiosios organizacijos pasirinktomis priemonėmis;

131.1.3. perkama tik mokslo, eksperimentų, studijų, mokslinio ar techninio tobulinimo tikslais, jeigu nesiekiama gauti pelno arba padengti mokslinių tyrimų, eksperimentų, studijų ar eksperimentinės plėtros ar techninio tobulinimo išlaidų ir jeigu toks pirkimas neribos konkurencijos vėlesniuose tokiuose pirkimuose;

131.1.4. prekes pateikti, paslaugas suteikti ar darbus atlikti gali tik konkretus tiekėjus dėl vienos iš šių priežasčių:

131.1.4.1. pirkimo tikslas yra sukurti ar įsigyti unikalų meno kūrinį ar meninį atlikimą;

131.1.4.2. konkurencijos nėra dėl techninių priežasčių;

131.1.4.3. dėl išimtinių teisių, įskaitant intelektinės nuosavybės teises, apsaugos;

131.1.5. dėl įvykių, kurių Perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų ir tokio pirkimo negalima atlikti skelbiamos apklausos būdu. Aplinkybės, kuriomis grindžiama ypatinga skuba, negali priklausyti nuo Perkančiosios organizacijos;

131.1.6. atliekami pirkimai, kai prekių ir paslaugų vertė yra ne didesnė kaip 15 000 Eur (penkiolika tūkstančių eurų).

131.2. prekės:

131.2.1. kai Perkančioji organizacija pagal ankstesnę pirkimo sutartį iš tam tikro tiekėjo pirko prekių ir nustatė, kad iš jo tikslinga pirkti papildomai, siekiant iš dalies pakeisti turimas prekes ar įrenginius arba padidinti turimų prekių ar įrenginių kiekį, kai, pakeitus tiekėją, Perkančiajai organizacijai reikėtų įsigyti medžiagų, turinčių kitokias technines charakteristikas, ir dėl to atsirastų nesuderinamumas arba per didelių techninių eksploatavimo ir priežiūros sunkumų;

131.2.2. jeigu prekės kotiruojamos ir perkamos prekių biržoje;

131.2.3. jeigu yra trumpalaikės ypač palankios sąlygos, leidžiančios reikalingas prekes įsigyti už daug mažesnę negu rinkos kainą;

131.2.4. kai ypač palankiomis sąlygomis perkama iš tiekėjo, kuris yra likviduojamas, restruktūrizuojamas, bankrutuojantis, bankrutavęs ar su kreditoriais sudaręs taikos sutartį, arba tiekėjui taikomos panašios procedūros pagal šalies, kurioje jis registruotas, teisės aktus;

131.3. paslaugos ir darbai, kai iš to paties tiekėjo perkamos naujos paslaugos ar darbai, panašūs į tuos, kurie buvo pirkti pagal pirminę pirkimo sutartį, kai yra visos šios sąlygos kartu:

131.3.1. nauji pirkimai yra skirti tam pačiam projektui, dėl kurio buvo sudaryta pirminė pirkimo sutartis, vykdyti, o pagrindiniame projekte buvo numatyta galimų papildomų paslaugų ar darbų pirkimo apimtis ir sąlygos, kurioms esant bus perkama papildomai;

131.3.2. pirminė pirkimo sutartis buvo sudaryta paskelbus apie pirkimą Pirkimų įstatyme ir (ar) Apraše nustatyta tvarka, skelbime nurodžius apie galimybę pirkti papildomai ir atsižvelgus į papildomų pirkimų vertę.

131.4. neskelbiamos apklausos būdu taip pat gali būti perkamos:

131.4.1. prekės ir paslaugos naudojant reprezentacinėms išlaidoms skirtas lėšas;

131.4.2. muziejų eksponatai, archyvų ir bibliotekų dokumentai, prenumeruojami laikraščiai ir žurnalai; 131.4.3. prekės iš valstybės rezervo;

131.4.4. licencijos naudotis bibliotekiniais dokumentais ar duomenų (informacinėmis) bazėmis;

131.4.5. Perkančiosios organizacijos darbuotojų mokymo ir konferencijų paslaugos;

131.4.6. ekspertų komisijų, komitetų, tarybų narių, taip pat jų pasitelkiamų ekspertų teikiamos nematerialaus pobūdžio (intelektinės) paslaugos;

131.4.7. prekės, jeigu jos gaminamos tik mokslinių tyrimų, eksperimentų, studijų ar eksperimentinės plėtros tikslais ir yra ženklinamos kaip išimtinai mokslo tikslams skirtos prekės;

131.4.8. keleivių pervežimo, nakvynės ir kitos su tarnybine komandiruote susijusios paslaugos, kai jos įsigyjamos iš tiesioginio paslaugos teikėjo.

132. Kvietimus tiekėjams siunčia Komisijos sekretorius (jeigu tiekėjų apklausą atlieka Komisija) ar pirkimo organizatorius (jeigu tiekėjų apklausą atlieka pirkimo organizatorius).

133. Komisija ar pirkimo organizatorius turi kreiptis į 3 (tris) ir daugiau tiekėjų, išskyrus šiuos atvejus, kai galima apklausti ir vieną tiekėją:

133.1. kai įkainiai yra patvirtinti Lietuvos Respublikos įstatymais ar kitais teisės aktais, o tiekėjas nėra Perkančioji organizacija (apmokėjimai už automobilių techninę apžiūrą ir pan.);

133.2. dėl įvykių, kurių Perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Perkančiosios organizacijos;

133.3. darbuotojų kvalifikacijos kėlimo specializuotuose apmokymo seminaruose ir kursuose paslaugos;

133.4. darbuotojų sveikatos priežiūros paslaugos (pažymų, įvykus nelaimingiems atsitikimams, gavimas iš tos sveikatos priežiūros centro, kuriame buvo suteikta pirmoji medicininė pagalba, darbuotojų sveikatos medicininiai patikrinimai);

133.5. natūralių monopolininkų (miesto, regiono, šalies mastu) parduodamos prekės ar teikiamos paslaugos;

133.6. valstybinių monopolininkų parduodamos prekės ir teikiamos paslaugos, kurių įkainiai nėra patvirtinti Lietuvos Respublikos įstatymais ar kitais teisės aktais;

133.7. technikos aptarnavimo garantiniu laikotarpiu paslaugos;

133.8. įsigytos ir autorizuotos Perkančiosios organizacijos poreikiams programinės įrangos priežiūros, tobulinimo ir vystymo paslaugos;

133.9. techninio projekto, darbo projekto ar techninio ir darbo projekto autorinės priežiūros paslaugos;

133.10. jeigu didesnio tiekėjų skaičiaus apklausa reikalautų neproporcingai didelių laiko ir (ar) lėšų sąnaudų;

133.11. perkant pašto ženklus, pašto paslaugas, išskyrus siuntinių perlaidas;

133.12. prenumeruojant laikraščius ir žurnalus;

133.13. perkant meno kūrinius;

133.14. įsigyjant stovėjimo aikštelių talonus (bilietus);

133.15. perkant viešojo transporto (troleibuso, autobuso), geležinkelio, oro ar vandens transporto ir tarpmiestinius autobuso bilietus;

133.16. perkant papildomas telekomunikacijų bendrovių paslaugas ar papildant jų apimtis, kai yra sudaryta su telekomunikacijų teikėju sutartis ir joje tokia galimybė buvo numatyta;

133.17. perkant reklamos, skelbimų ir straipsnių išspausdinimo Lietuvos spaudoje paslaugas;

133.18. kai prekės ir paslaugos yra perkamos, naudojant reprezentacinėms išlaidoms skirtas lėšas;

133.19. išlaidos, susijusios su dalyvavimu parodose (parodų bilietai, parodų dalyvių mokesčiai, ekspozicijas vietos nuoma ir kitos išlaidos);

133.20. perkant prekes, gaminamas tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

133.21. perkant muziejų eksponatus, archyvinius ir bibliotekinius dokumentus;

133.22. ypač palankiomis sąlygomis perkant prekes iš bankrutuojančių, likviduojamų, ar restruktūrizuojamų ūkio subjektų;

134. Jeigu visų tiekėjų pasiūlytos kainos yra per didelės ir Perkančiajai organizacijai nepriimtinos, Perkančioji organizacija neužbaigusi vykdomo pirkimo gali visus pasiūlymus pateikusius tiekėjus kviesti pateikti derybų pasiūlymus (t. y. sumažinus kainas). Jeigu derybų pasiūlymų kainos Perkančiajai organizacijai taip pat yra per didelės ir nepriimtinos, Perkančioji organizacija neužbaigusi vykdomo pirkimo, iš esmės nekeisdamas pirkimo sąlygų gali kviesti visus tiekėjus, kurie buvo kviečiami pateikti pasiūlymus, pateikti pasiūlymus pagal patikslintą techninę specifikaciją, kurioje susiaurinama pirkimo objekto apimtis (pvz., atsisakoma dalies pirkimo objekto, sumažinami keliami techniniai reikalavimai ir pan.).

**XVII. PIRKIMŲ DOKUMENTAVIMAS IR ATASKAITŲ PATEIKIMAS**

135. Informaciją apie Perkančiosios organizacijos sudarytas sutartis pirkimų apskaitą tvarkantis asmuo gauna iš dokumentų valdymo sistemos sutarčių registro.

136. Kai pirkimą atlieka Komisija, kiekvienas jos sprendimas protokoluojamas. Kai pirkimą atlieka pirkimo organizatorius, pildoma tiekėjų apklausos pažyma (Aprašo 1 arba 2 priedas), išskyrus atvejus, numatytus Aprašo 37 punkte.

137. Atlikus pirkimą, Komisijos sekretorius tvarko ir saugo Komisijos protokolus ir kitus su pirkimo procedūromis susijusius dokumentus 3 (trejus) metus, po to perduoda juos saugoti Perkančiosios organizacijos darbuotojui, atsakingam už dokumentų saugojimą. Pirkimo dokumentai, pasirašyti pažangiuoju ar kvalifikuotu elektroniniu parašu, tvarkomi ir saugomi Bendrovės dokumentų valdymo sistemoje arba Microsoft One Drive debesies saugykloje. Pirkimo organizatorius, atlikęs pirkimą, veda jo atliktų pirkimų apskaitą ir pasibaigus kalendoriniams metams teikia ataskaitą Viešųjų pirkimų tarnybos nustatyta tvarka. Pateikus ataskaitas už praėjusius metus, pirkimo organizatorius perduoda visus su pirkimu susijusius dokumentus Perkančiosios organizacijos darbuotojui, atsakingam už dokumentų saugojimą.

138. Sudarytos sutartys registruojamos ir sutarčių originalai laikomi dokumentų valdymo sistemoje.

139. Darbuotojas, atsakingas už pirkimų skelbimą CVP IS, kalendorinių metų pabaigoje parengia visų per kalendorinius metus sudarytų sutarčių atlikus mažos vertės pirkimus ataskaitą pagal tipinę Atn3 formą bei ne vėliau kaip per 30 (trisdešimt) dienų nuo kalendorinių metų pabaigos paskelbia CVP IS bei Perkančiosios organizacijos tinklalapyje, kaip nustatyta Viešųjų pirkimų ataskaitų rengimo ir teikimo tvarkos apraše, patvirtintame Viešųjų pirkimų tarnybos direktoriaus įsakymu.

140. Informacija apie pirkimo sutarties neįvykdžiusius ar netinkamai ją įvykdžiusius tiekėjus skelbiama Pirkimų įstatymo 91 straipsnyje nustatyta tvarka ir terminais.

**XVIII. INFORMACIJOS APIE PIRKIMUS TEIKIMAS**

141. Komisija ar pirkimo organizatorius nedelsdamas, bet ne vėliau kaip:

141.1. per 3 (tris) darbo dienas nuo sprendimo priėmimo, informuoja kiekvieną kandidatą ar dalyvį apie kvalifikacinių duomenų patikrinimo rezultatus;

141.2. per 5 (penkias) darbo dienas praneša suinteresuotiems kandidatams ir dalyviams, išskyrus atvejus, kai vykdoma žodinė apklausa ir pirkimo sutarties vertė neviršija 15 000 Eur (penkiolika tūkstančių eurų) (be PVM), apie priimtą sprendimą sudaryti pirkimo sutartį ar preliminariąją sutartį ir nurodo:

141.2.1. nustatytą pasiūlymų eilę;

141.2.2. laimėjusį pasiūlymą;

141.2.3. priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą iš naujo;

141.2.4. kandidatui – jo paraiškos atmetimo priežastis;

141.2.5. dalyviui, kurio pasiūlymas buvo atmestas – pasiūlymo atmetimo priežastis, įskaitant, jeigu taikoma, informaciją, kad buvo pasinaudota Pirkimų įstatymo 37 straipsnio 6 ir 7 dalyse nurodytais atvejais – taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka nurodyto rezultatų apibūdinimo ar funkcinių reikalavimų;

141.2.6. dalyviui, kurio pasiūlymas nebuvo atmestas – laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus.

142. Perkančioji organizacija negali teikti informacijos, jeigu jos atskleidimas prieštarauja informacijos ir duomenų apsaugą reguliuojantiems teisės aktams arba visuomenės interesams, pažeidžia teisėtus konkretaus tiekėjo komercinius interesus arba turi neigiamą poveikį tiekėjų konkurencijai.

143. Jeigu Perkančioji organizacija pirkimo dokumentuose prašo pateikti ir prekių pavyzdžių, jis, įvertinęs pasiūlymus, nustatęs pasiūlymų eilę ir priėmęs sprendimą dėl laimėjusio pasiūlymo, iki pirkimo sutarties sudarymo turi leisti visiems dalyviams susipažinti su pateiktais pavyzdžiais.

144. Susipažinti su visa su pirkimais susijusia informacija gali tik Komisijos nariai, Komisijos posėdžiuose dalyvaujantys stebėtojai ir Perkančiosios organizacijos ar jo įgaliotojo subjekto pakviesti ekspertai, Viešųjų pirkimų tarnybos atstovai, Perkančiosios organizacijos vadovas, jo įgalioti asmenys, kiti asmenys ir institucijos, turinčios tokią teisę pagal jų veiklą reglamentuojančius Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos ar atskirų valstybių finansinę paramą administruojantys viešieji juridiniai asmenys. Kiti asmenys gali susipažinti tik su ta su pirkimais susijusia informacija, kurią atskleisti leidžia Pirkimų įstatymas.

145. Perkančioji organizacija, Komisija, jos nariai ar ekspertai ir kiti asmenys, pirkimo organizatorius, nepažeisdami įstatymų reikalavimų, ypač dėl sudarytų pirkimo sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti Perkančiajai organizacijai pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Dalyvių reikalavimu Perkančioji organizacija turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.

**XIX. GINČŲ NAGRINĖJIMAS**

146. Tiekėjas turi teisę ginčyti Perkančiosios organizacijos veiksmus ar priimtus sprendimus Pirkimų įstatymo VII skyriuje nustatyta tvarka.

147. Perkančioji organizacija Lietuvos Respublikos civilinio proceso kodekso nustatyta tvarka turi teisę reikalauti atlyginti nuostolius dėl nesąžiningai pareikšto nepagrįsto ieškinio arba sąmoningo veikimo prieš teisingą ir greitą bylos išnagrinėjimą ir išsprendimą, taip pat reikalauti, kad ieškovas atlygintų nuostolius, kuriuos jis patyrė dėl ieškovo prašymu taikytų laikinųjų apsaugos priemonių.

**XX. BAIGIAMOSIOS NUOSTATOS**

148. Pirkimo sutartys, paraiškos, pasiūlymai, pirkimo dokumentai, paraiškų ir pasiūlymų nagrinėjimo bei vertinimo dokumentai, kiti su pirkimu susiję dokumentai, nepaisant jų pateikimo būdo, formos ir laikmenos, saugomi Lietuvos Respublikos dokumentų ir archyvų įstatymo nustatyta tvarka, tačiau ne mažiau kaip 4 (ketverius) metus nuo pirkimo pabaigos.

149. Perkančiosios organizacijos vadovai ar jų įgalioti asmenys (pirkimo iniciatoriai, Komisijos nariai, ekspertai ir kiti pirkimus atliekantys asmenys) už Aprašo pažeidimą atsako Lietuvos Respublikos įstatymų nustatyta tvarka.

150. Pasikeitus imperatyvioms Pirkimų įstatymo ar kitų teisės aktų, reglamentuojančių viešuosius pirkimus, nuostatoms ir dėl to atsiradus Apraše numatytų sąvokų ar nuostatų neatitikimui aktualios redakcijos imperatyvioms Pirkimų įstatymo ar kitų teisės aktų nuostatoms, vykdant pirkimus taikomos Pirkimų įstatymo ar kitų teisės aktų nuostatos, galiojančios pirkimo procedūrų vykdymo metu. Šiuo atveju Aprašas galioja tiek, kiek jis neprieštarauja Pirkimų įstatymo ar kitų teisės aktų reikalavimams.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*1 priedas prie UAB „Palangos Klevas“ Mažos vertės pirkimų tvarkos aprašo*

**TIEKĖJŲ APKLAUSOS PAŽYMA**

Tiekėjų apklausos data (*pasiūlymų pateikimo termino pabaiga*):

Pirkimo objektas:

BVPŽ pirkimo kodas:

Numatomo pirkimo vertė:

Pirkimo objekto trumpas aprašymas ir pagrindinės pirkimo sąlygos:

Vertinimo kriterijus/ai:

Tiekėjai apklausti: (įrašyti „*raštu (el. paštu ar CVP IS priemonėmis)*“ ar „*žodžiu*“) Apklausos būdas: (įrašyti „*skelbiama*“ ar „*neskelbiama*“)

Apklausti tiekėjai (*lentelė pildoma tik vykdant neskelbiamą apklausą*):

|  |  |  |  |
| --- | --- | --- | --- |
| Eil. Nr. | Tiekėjo pavadinimas, juridinio asmens kodas ar individualios veiklos pažymėjimo Nr. | Adresas, telefonas, el. paštas (*jei žinoma; pildyti tik tuo atveju, jei apklausa vykdoma ne CVP IS priemonėmis*) | Pasiūlymą pateikusio asmens pareigos, vardas, pavardė (*jei žinoma*) |
| 1 | 2 | 3 | 4 |
|  |  |  |  |
|  |  |  |  |

Tiekėjų pasiūlymai:

|  |  |  |  |  |  |
| --- | --- | --- | --- | --- | --- |
| Eil. Nr. | Tiekėjo pavadinimas | Pasiūlymo pateikimo data ir laikas (*val.*  *ir min.*) | Pasiūlymo kaina, Eur be PVM | Terminas٭  (*stulpelį pildyti, jei*  *tiekėjui privaloma* *nurodyti*), kalendorinėmis ar darbo dienomis | Pastabos |
| 1 | 2 | 3 | 4 | 5 | 6 |
|  |  |  |  |  |  |

٭Prekių pristatymo, paslaugų suteikimo, darbų atlikimo terminas

Sprendimas dėl laimėjusio pasiūlymo: (*tiekėjo pavadinimas, pasiūlymo data ir numeris (jei yra)*)

Pastabos:

Pirkimų organizatorius: (*pareigos, vardas, pavardė, parašas*)

SUDERINTA: (*pirkimo iniciatoriaus pareigos, vardas, pavardė, parašas*)

*2 priedas*

*prie UAB „Palangos Klevas“ Mažos vertės pirkimų tvarkos aprašo*

**TIEKĖJŲ APKLAUSOS PAŽYMA**

Tiekėjų apklausos data (*pasiūlymų pateikimo termino pabaiga*):

Derybų data:

Pirkimo objektas:

BVPŽ pirkimo kodas:

Numatomo pirkimo vertė:

Pirkimo objekto trumpas aprašymas ir pagrindinės pirkimo sąlygos: Vertinimo kriterijus/ai:

Tiekėjai apklausti: (įrašyti „*raštu (el. paštu ar CVP IS priemonėmis)*“ ar „*žodžiu*“) Apklausos būdas: (įrašyti „*skelbiama*“ ar „*neskelbiama*“)

Tiekėjų apklausos metu apklausti tiekėjai (*lentelė pildoma tik vykdant neskelbiamą apklausą*):

|  |  |  |  |
| --- | --- | --- | --- |
| Eil. Nr. | Tiekėjo pavadinimas, juridinio asmens kodas ar individualios veiklos pažymėjimo Nr. | Adresas, telefonas, el. paštas (*jei žinoma; pildyti tik*  *tuo atveju, jei apklausa vykdoma ne CVP IS priemonėmis*) | Pasiūlymą pateikusio asmens pareigos, vardas, pavardė (*jei žinoma*) |
| 1 | 2 | 3 | 4 |
|  |  |  |  |
|  |  |  |  |

Tiekėjų pasiūlymai:

|  |  |  |  |  |  |
| --- | --- | --- | --- | --- | --- |
| Eil. Nr. | Tiekėjo pavadinimas, juridinio asmens kodas ar individualios veiklos pažymėjimo Nr. | Pasiūlymo pateikimo data ir laikas (*val.*  *ir min.*) | Pasiūlymo kaina, Eur be PVM | Terminas٭  (*stulpelį pildyti, jei*  *tiekėjui privaloma nurodyti*), kalendorinėmis ar darbo dienomis | Pastabos |
| 1 | 2 | 3 | 4 | 5 | 6 |
|  |  |  |  |  |  |

٭Prekių pristatymo, paslaugų suteikimo, darbų atlikimo terminas

Į derybas pakviesti tiekėjai:

|  |  |  |  |
| --- | --- | --- | --- |
| Eil. Nr. | Tiekėjo pavadinimas, juridinio asmens kodas ar individualios veiklos pažymėjimo Nr. | Adresas, telefonas, el.  paštas (*jei žinoma*) | Pasiūlymą pateikusio asmens pareigos, vardas, pavardė (*jei žinoma*) |
| 1 | 2 | 3 | 4 |
|  |  |  |  |

Derybų pasiūlymai:

|  |  |  |  |  |
| --- | --- | --- | --- | --- |
| Eil. Nr. | Tiekėjo pavadinimas, juridinio asmens kodas ar individualios veiklos pažymėjimo Nr. | Pasiūlymo pateikimo data ir laikas (*val. ir min*.) | Pasiūlymo kaina, Eur be PVM | Terminas٭  (*stulpelį pildyti, jei tiekėjui privaloma nurodyti*), kalendorinėmis ar darbo dienomis |
| 1 | 2 | 3 | 4 | 5 |
|  |  |  |  |  |

٭Prekių pristatymo, paslaugų suteikimo, darbų atlikimo terminas

Sprendimas dėl laimėjusio pasiūlymo: (*tiekėjo pavadinimas, pasiūlymo data ir numeris (jei yra)*)

Pastabos:

Pirkimų organizatorius: (*pareigos, vardas, pavardė, parašas*)

SUDERINTA: (*pirkimo iniciatoriaus pareigos, vardas, pavardė, parašas*)